Diari Oficial de la Generalitat Valenciana


Sumari del DOGV 9190, del 07-10-2021 (2021/9724)

RESOLUCIÓ de 23 de setembre de 2021, del director general de Relacions amb Les Corts, de la Presidència de la Generalitat, per la qual es publica el conveni entre la Consejería de Fomento y Medio Ambiente de la Junta de Castilla y León, la Consejería de la Presidencia, Administración Pública e Interior de la Junta de Andalucía i la Conselleria d'Hisenda i Model Econòmic de la Generalitat de la Comunitat Valenciana, per al foment de les competències digitals de la societat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9190

Data del DOGV
:   07-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9724


Data del document
:   23-09-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de setembre de 2021, del director general de Relacions amb Les Corts, de la Presidència de la Generalitat, per la qual es publica el conveni entre la Consejería de Fomento y Medio Ambiente de la Junta de Castilla y León, la Consejería de la Presidencia, Administración Pública e Interior de la Junta de Andalucía i la Conselleria d'Hisenda i Model Econòmic de la Generalitat de la Comunitat Valenciana, per al foment de les competències digitals de la societat. [2021/9724]  
  
  
La Consejería de Fomento y Medio Ambiente de la Junta de Castilla y León, la Consejería de la Presidencia, Administración Pública e Interior de la Junta de Andalucía i la Conselleria d'Hisenda i Model Econòmic de la Generalitat de la Comunitat Valenciana han subscrit, prèvia tramitació reglamentària, els dies 29 de juliol de 2021, 16 de juny de 2021 i 28 de juliol de 2021, respectivament, el conveni per al foment de les competències digitals de la societat, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 23 de setembre de 2021 i número 1798/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 23 de setembre de 2021.- El director general de Relacions amb Les Corts: Antonio Torres Salvador.  
  
  
Conveni entre la Consejería de Fomento y Medio Ambiente de la Junta de Castilla y León, la Consejería de la Presidencia, Administración Pública e Interior de la Junta de Andalucía i la Conselleria d'Hisenda i Model Econòmic de la Generalitat de la Comunitat Valenciana per al foment de les competències digitals de la societat  
  
REUNITS  
D'una part, Juan Carlos Suárez-Quiñones Fernández, consejero de Fomento y Medio Ambiente de la Junta de Castilla y León, en nom i representació d'aquesta i d'acord amb les facultats atribuïdes per l'article 26.1.l) de la Llei 3/2001, de 3 de juliol, del Gobierno y de la Administración de la Comunidad de Castilla y León i, en virtut del seu nomenament per Acord 14/2019, de 16 de juliol, del president de la Junta de Castilla y León (Boletín Oficial de Castilla y León núm. 136, de 17 de juliol de 2019).  
D'una altra part, Elías Bendodo Benasayag, consejero de la Presidencia, Administración Pública e Interior de la Junta de Andalucía designat per a aquest càrrec per Decret del president 4/2019, de 21 de gener, pel qual es designen consejeros i consejeras de la Junta de Andalucía, d'acord amb les competències que li atribueixen tant l'article 21 de la Llei 6/2006, de 24 d'octubre, del Gobierno de la Comunidad Autónoma de Andalucía, com l'article 26.2.i) de la Llei 9/2007, de 22 d'octubre, de l'Administración de la Junta de Andalucía.  
I d'una altra part, Vicent Soler i Marco, conseller d'Hisenda i Model Econòmic, que actua en nom i representació de la Generalitat de la Comunitat Valenciana, en virtut de les facultats que li confereix la Llei 5/1983, de 30 de desembre, del Consell, i el Decret 6/2019, de 17 de juny, del president de la Generalitat, pel qual es nomenen les persones titulars de les vicepresidències i de les conselleries i facultat per a la signatura del present conveni per Acord del Consell.  
Intervenen en nom i representació de la Consejería de Fomento y Medio Ambiente de la Junta de Castilla y León; de la Consejería de la Presidencia, Administración Pública e Interior de la Junta de Andalucía; i de la Conselleria d'Hisenda i Model Econòmic de la Generalitat de la Comunitat Valenciana, respectivament, fent ús de les facultats que els confereix la legislació vigent i es reconeixen mútuament i recíprocament capacitat per a convindre i, a aquest efecte,  
  
MANIFESTEN  
1. La Consejería de Fomento y Medio Ambiente actua en virtut de les competències que li atribueixen els articles 9.d) i 9.e) del Decret 23/2019, d'1 d'agost, por el que se establece la estructura orgánica de la Consejería de Fomento y Medio Ambiente, on es recull que entre les seues funcions estarà el foment, coordinació i direcció de les actuacions orientades a l'impuls de la Societat de la Informació en la Comunidad de Castilla y León així com la planificació, execució i gestió de programes i ajudes que contribuïsquen a la implantació de les tecnologies de la informació i comunicació aplicades a serveis de la societat de la informació en tots els àmbits de la societat castellana i lleonesa.  
  
2. A la Consejería de la Presidencia, Administración Pública e Interior, d'acord amb l'article 1.e) del Decret 114/2020, de 8 de setembre, pel qual es regula la seua estructura orgànica, corresponen aquelles competències en matèria de ?tecnologies de la informació, telecomunicacions i ciberseguretat en l'àmbit de la Junta de Andalucía, altres administracions i ciutadania i l'impuls de l'ús de la intel·ligència artificial d'una forma segura i fiable?.  
3. La Generalitat de la Comunitat Valenciana, d'acord amb el Decret 171/2020, de 30 d'octubre , del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, en l'article 15 assenyala que la Direcció General de Tecnologies de la Informació i les Comunicacions (DGTIC), sota la direcció i coordinació de la persona titular de la Secretaria Autonòmica d'Hisenda, és el centre directiu que assumeix les competències per a l'Administració de la Generalitat i els seus organismes autònoms en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat. En matèria d'administració electrònica, la DGTIC assumeix les competències definides en l'article 93 de competències horitzontals en tecnologies de la informació i les comunicacions de la Generalitat del Decret 220/2014, de 12 de desembre, del Consell pel qual s'aprova el Reglament d'administració electrònica de la Comunitat Valenciana.  
  
Així mateix, i d'acord amb el que s'estableix l'article 49 de l'Estatut d'Autonomia de la Comunitat Valenciana, aprovat per Llei orgànica 5/1982, d'1 de juliol, on s'indica que la Generalitat té la competència exclusiva, sense perjudici del que es disposa en l'article 149 de la Constitució i, en el seu cas, de les bases i ordenació de l'activitat econòmica general de l'Estat, sobre el règim de les noves tecnologies relacionades amb la societat de la informació i del coneixement.  
4. Amb l'objectiu d'impulsar aquesta línia d'actuació en l'àmbit urbà, la Consejería de Fomento y Medio Ambiente de la Junta de Castilla y León ha posat en marxa una Xarxa d'Espais CYL Digital, punts de trobada TIC que disposa de personal especialitzat en internet i noves tecnologies, on poden acudir tots els ciutadans, autònoms i pimes per a rebre informació, formació i assessorament personalitzat amb l'objectiu de fomentar la seua inclusió en la Societat Digital del Coneixement.  
  
Així mateix, el Programa CYL Digital (www.cyldigital.es) disposa d'una plataforma tecnològica que ofereix formació en línia en noves tecnologies a través de diferents modalitats de teleformació (Moodle, MOOC, seminaris webs, etc.) i oberta a tots (ciutadans, autònoms i petites empreses).   
A més de la formació i sensibilització, la Consejería de Fomento y Medio Ambiente, a través de la Dirección General de Telecomunicaciones y Transformación Digital, està implantant la certificació de competències digitals per a la ciutadania promoguda per la Junta de Castilla y León. Aquesta certificació està basada en el model europeu de Competències Digitals publicat per la Unió Europea, conegut com a model DIGCOMP.  
La Consejería de Fomento y Medio Ambiente és propietària de la plataforma programari de certificació de competències digitals de Castilla y León i de la base de dades de preguntes generades per als exàmens de certificació de competències digitals per a la ciutadania de nivell bàsic i mitjà, i titular de tots els drets associats, la qual ha sigut cofinançada en un 50 % pel Fons Europeu de Desenvolupament Regional (FEDER).  
5. L'Administración de la Junta de Andalucía advoca per fomentar l'adquisició i el desenvolupament de les competències digitals per part de la ciutadania com a eina bàsica per a la seua realització personal, així com per a aconseguir una ciutadania activa i inclusiva, i presta especial atenció a la millora de l'ocupabilitat i a la formació dels nous professionals que demanda l'economia digital. A més, entén la capacitació digital de la ciutadania actualment com una cosa prioritària per a adaptar la societat andalusa a l'economia digital en la qual estem immersos.  
  
De manera alineada amb el marc europeu de Competències Digitals DIGCOMP, la Junta de Andalucía des de 2015 ofereix serveis de formació tant presencial com en línia els continguts dels quals estan alineats amb el definit en el marc.  
Igualment s'ha desenvolupat una plataforma en el núvol (www.digcomp.andaluciaesdigital.es) que a través d'una sèrie de preguntes permet obtindre un informe amb l'estat de coneixement de les diferents competències digitals.  
D'altra banda, perquè el ciutadà puga acreditar aqueix nivell de competència es fa necessari un mecanisme de reconeixement de les habilitats aconseguides que permeta posicionar la persona que l'adquireix en igualtat d'oportunitats amb la resta de la societat. Per això, està en procés la disponibilitat d'un certificat per a la ciutadania que acredite el nivell de competències aconseguit.  
Per mitjà de la certificació de competències digitals s'estableix un mecanisme de reconeixement de les habilitats adquirides i posiciona la persona que ho adquireix en igualtat d'oportunitats per a la cerca d'ocupació.  
6. L'Agenda Digital de la Comunitat Valenciana (ADCV) constitueix el marc estratègic regional per a avançar en el desenvolupament de la societat digital i expressa el ferm propòsit de la Generalitat d'establir un pla per a impulsar l'ús de les Tecnologies de la Informació i la Comunicació (TIC) com a motor del creixement econòmic sostenible i de l'ocupació de qualitat. Un dels pilars bàsics per a la consecució dels objectius anteriors consisteix a incrementar les competències digitals dels ciutadans en l'àmbit de la Comunitat Valenciana i la dels empleats públics de la mateixa organització de la Generalitat. Per a això la Generalitat ha desenvolupat una sèrie d'actuacions entre les quals destaquen: el Projecte Internauta, entre 2005 i 2014, el qual va tindre com a objectiu la incorporació de la ciutadania a la societat de la informació, i promoure la universalització de l'ús d'Internet, l'elaboració del Marc Valencià de Competències Digitals (DIGCOMP-CV), derivat del marc europeu DIGCOMP, durant els anys 2017 i 2020; la creació d'un Centre d'Entrenament Digital, dirigit al seu personal empleat públic i contribuir a la transformació digital de la Generalitat. En 2020 es crea, depenent de la Direcció General per a la Lluita Contra la Bretxa Digital de la Conselleria d'Innovació, Universitats, Ciència i Societat Digital, un campus virtual per a incrementar les competències digitals dels ciutadans. Per a donar suport tecnològic a les actuacions que sorgeixen dins de l'estratègia de foment de les competències digitals, la Generalitat ha creat una oficina tècnica especialitzada dins de la plataforma e-Formació de la Direcció General de Tecnologies de la Informació i les Comunicacions.  
  
  
7. Anteriorment a aquest conveni, ja s'havia establit una col·laboració en el mateix àmbit entre la Junta de Castilla y León i la Junta de Andalucía, i s'havia subscrit amb data 2 d'octubre de 2018 el conveni entre la Consejería de Fomento y Medio Ambiente de la Junta de Castilla y León i la Consejería de Empleo, Empresa y Comercio de la Junta de Andalucía per al foment de la certificació en competències digitals de la ciutadania.  
El present conveni que s'inicia ara substituirà l'anterior, ampliarà l'abast i permetrà incorporar la Generalitat Valenciana i terceres parts que s'adherisquen a aquest nou marc de col·laboració.   
  
8. Amb aquest conveni, les parts pretenen coordinar-se en el foment de les competències digitals de la societat, mitjançant la compartició de coneixements, recursos formatius i tecnològics per a la seua implantació en altres comunitats, tant actuals com futurs, i establir els protocols de coordinació necessaris que permeten que els avanços realitzats des d'una comunitat puguen revertir amb facilitat en la resta.  
  
La instrumentació d'aquesta cessió a través d'un conveni té el seu fonament on es disposa en l'article 157 de la Llei 40/2015, d'1 d'octubre, de règim jurídic del sector públic. Amb aquesta mesura es pretén reutilitzar els recursos, sistemes i aplicacions informàtiques i afavorir així l'accés de totes les administracions i, per tant, de tots els ciutadans als majors avanços tecnològics aconseguits.  
L'article 3 de la Llei 40/2015, d'1 d'octubre, estableix com un dels principis generals d'actuació de les administracions públiques, el principi de cooperació, col·laboració i coordinació i la mateixa llei regula en el capítol VI del títol preliminar el conveni com a instrument amb efectes jurídics per a la formalització d'acords entre administracions per a un fi comú, que seria compartir coneixements tècnics i experiències per a possibilitar la interacció entre administracions i ciutadans a través de canals electrònics de comunicació de dispositius electrònics.  
  
9. Les institucions ací representades tenen objectius que comparteixen i coincideixen amb els que persegueix el conveni i totes aquestes disposen dels mitjans i experiència necessària per a dur-los a terme, i manifesten la seua voluntat expressa de col·laborar en el marc del present conveni.  
En virtut de l'esmentat, acorden subscriure el present conveni conforme amb les següents  
  
CLÀUSULES  
  
Primera. Objecte  
És objecte del present conveni articular la col·laboració entre la Consejería de Fomento y Medio Ambiente de la Junta de Castilla y León, la Consejería de la Presidencia, Administración Pública e Interior de la Junta de Andalucía i la Conselleria d'Hisenda i Model Econòmic de la Generalitat de la Comunitat Valenciana, així com aquelles comunitats autònomes i les ciutats autònomes de Ceuta i Melilla que s'adherisquen al present conveni, per al foment de les competències digitals de la societat. Aquesta col·laboració s'establirà en els següents àmbits o espais de compartició:  
1) Espai de compartició 1: Autodiagnòstic de competències digitals. Coordinació i compartició de coneixements i recursos relacionats amb la identificació de les competències digitals associades a un individu o col·lectiu i/o la seua percepció .  
2) Espai de compartició 2: Formació en competències digitals. Coordinació i compartició de recursos formatius de diversa índole i tipologia dins de l'àmbit de les competències digitals.  
3) Espai de compartició 3: Certificació de les competències digitals. Coordinació i compartició de recursos que tenen com a finalitat la certificació de les competències digitals de qualsevol sector de la societat.  
  
4) Espai de compartició 4: Iniciatives de divulgació, científiques, pedagògiques i/o tecnològiques. Accions enfocades a la difusió, sensibilització i adquisició i/o millora de les competències digitals en la societat que no es troben esmentades en els apartats anteriors.  
  
  
Segona. Adhesió de noves parts al conveni  
Per al compliment de l'objecte del present conveni, indicat en la clàusula primera, hi ha la possibilitat que s'hi adherisquen noves parts amb posterioritat a la seua signatura, per a això, aquelles comunitats autònomes i las Ciudades Autónomas de Ceuta y Melilla (d'ara endavant, parts-adherides) que manifesten el seu interés, podran adherir-se al present conveni mitjançant la sol·licitud d'adhesió que figura com a annex al conveni.  
La sol·licitud d'adhesió serà comunicada per l'interessat a la comissió de seguiment del conveni.  
En cap moment la subscripció d'aquest acte d'adhesió suposarà cap modificació del contingut del present conveni.  
La fórmula d'adhesió al conveni podrà ser total o parcial, de tal forma que en la signatura d'adhesió s'especifique l'espai de compartició, i es distingeixen els següents que es troben detallats en la clàusula anterior:  
1) Espai de compartició 1: Autodiagnòstic de competències digitals.   
  
2) Espai de compartició 2: Formació en competències digitals,   
3) Espai de compartició 3: Certificació de les competències digitals.   
  
4) Espai de compartició 4: Iniciatives de divulgació, científiques, pedagògiques i/o tecnològiques.   
  
  
  
Tercera. Compromisos de la Consejería de Fomento y Medio Ambiente de la Junta de Castilla y León  
1) Compromisos en l'espai de compartició 2: Formació en competències digitals.  
Cedir els drets d'ús no exclusiu, durant la vigència del conveni, de cursos de formació en línia en matèria de noves tecnologies i competències digitals per a l'ús gratuït i lliure d'aquests per les altres parts. La Consejería de Fomento y Medio Ambiente de la Junta de Castilla y León no es fa responsable de qualsevol falta d'actualització de la informació o danys a les altres parts signants que puguen derivar-se dels continguts cedits. Les altres parts respectaran el llicenciament al qual estiga subjecte cadascun dels cursos en qüestió.  
2) Compromisos en l'espai de compartició 3: Certificació de les competències digitals.  
Cedir a les altres parts els drets d'ús del codi font de la plataforma de certificació de competències digitals i la base de dades de preguntes generades per als exàmens de certificació de competències digitals per a la ciutadania de nivell bàsic i mitjà desenvolupats per la Consejería de Fomento y Medio Ambiente, a través de la Dirección General de Telecomunicaciones y Transformación Digital, i de les quals és propietària. La cessió es realitzarà de forma no exclusiva i gratuïta a fi d'impulsar la certificació de competències digitals per a la ciutadania en la comunitat autònoma o ciutat autònoma, amb la possibilitat de desenvolupar versionats o derivats dels objectes de la cessió, sempre que el seu ús es produïsca conformement a la finalitat proposada dins de l'àmbit competencial de les parts a les quals se cedeix i amb la garantia de confidencialitat que la base de preguntes no es distribuïsca o cedisca a tercers.  
  
La plataforma de certificació de competències digitals desenvolupada per la Consejería de Fomento y Medio Ambiente requereix per a la seua operació d'altres productes de programari de base com a sistemes operatius, servidor d'aplicacions, bases de dades, servidor web o certificats digitals, desenvolupats o subministrats per tercers. Aquest programari no està inclòs en la cessió.  
La Consejería de Fomento y Medio Ambiente no es fa responsable dels problemes ocasionats a causa d'un mal ús dels objectes de la cessió.  
  
  
Quarta. Compromisos de la Consejería de la Presidencia, Administración Pública e Interior de la Junta de Andalucía   
1) Compromisos en l'espai de compartició 1: Autodiagnòstic de competències digitals.  
Cedir a les altres parts els drets d'ús del codi font de la plataforma d'autodiagnòstic de competències digitals i la base de dades de preguntes generades per a les proves de nivell de competències digitals desenvolupats per la Consejería de la Presidencia, Administración Pública e Interior i de les quals és propietària. La cessió es realitzarà de forma no exclusiva i gratuïta a fi d'impulsar la competència digital en la comunitat autònoma o ciutat autònoma, amb la possibilitat de desenvolupar versionats o derivats dels objectes de la cessió, sempre que el seu ús es produïsca conformement a la finalitat proposada dins de l'àmbit competencial de les parts a les quals se cedeix i amb la garantia de confidencialitat que la base de preguntes no es distribuïsca o cedisca a tercers.  
  
La plataforma d'autodiagnòstic de competències digitals desenvolupada per la Consejería de la Presidencia, Administración Pública e Interior requereix per a la seua operació d'altres productes de programari de base com a sistemes operatius, servidor d'aplicacions, bases de dades, servidor web o certificats digitals, desenvolupats o subministrats per tercers. Aquest programari no està inclòs en la cessió.  
2) Compromisos en l'espai de compartició 2: Formació en competències digitals.  
Cedir els drets d'ús no exclusiu, durant la vigència del conveni, de cursos de formació presencial i en línia en matèria de noves tecnologies i competències digitals per a l'ús gratuït i lliure d'aquests per les altres parts. La Consejería de la Presidencia, Administración Pública e Interior de la Junta de Andalucía no es fa responsable de qualsevol falta d'actualització de la informació o danys a les altres parts signants que puguen derivar-se dels continguts cedits. Les altres parts respectaran el llicenciament al qual estiga subjecte cadascun dels cursos en qüestió.  
  
Cinquena. Compromisos de la Conselleria d'Hisenda i Model Econòmic de la Generalitat de la Comunitat Valenciana  
1) Compromisos en l'espai de compartició 2: Formació en competències digitals.  
a) Cedir els drets d'ús no exclusiu durant la vigència del conveni de cursos de formació, tant presencial com en línia, en matèria de noves tecnologies i competències digitals de la seua propietat, per a l'ús gratuït i lliure d'aquests per les altres parts, sense fer-se responsable de falta d'actualització de la informació o danys a les altres parts signants que puguen derivar-se dels continguts cedits. Les altres parts respectaran el llicenciament al qual estiga subjecte cadascun dels cursos en qüestió.  
  
b) Crear i mantindre una plataforma o repositori per a guardar, classificar i compartir amb les parts objecte del conveni, els cursos de formació destinats a incrementar les competències digitals.  
  
Sisena. Compromisos comuns   
1) Compromisos generals.  
a) Coordinar-se per a compartir i/o accedir als recursos cedits per cadascuna de les parts conveniades.  
b) Complir amb els requisits establits per a l'accés als recursos compartits per cadascuna de les diferents parts objecte del conveni.  
c) Facilitar la col·laboració dels tècnics de les entitats.  
d) Realitzar una avaluació anual dels recursos aportats a les altres parts durant aqueix període, i emetre un informe que serà presentat en la comissió de seguiment corresponent.  
e) Seguir una metodologia que garantisca l'extensió de bones pràctiques, així com la seua coordinació i harmonització amb altres programes que desenvolupen les parts, i amb altres entitats, si així s'acordara en la comissió de seguiment.  
f) Atribuir la titularitat dels resultats obtinguts a la part que realitze el desenvolupament de cada plataforma i l'elaboració de preguntes.  
  
2) Compromisos en l'espai de compartició 1: Autodiagnòstic de competències digitals.  
a) Coordinar-se i compartir futurs desenvolupaments de la plataforma d'autodiagnòstic i l'elaboració de noves preguntes d'autodiagnòstic de competències digitals que es carreguen en aquesta plataforma amb l'objectiu d'evitar duplicitats i garantir una major diversitat i aleatorietat de preguntes. La propietat dels nous desenvolupaments i preguntes serà de l'entitat que els haja realitzats.  
b) Complir les condicions establides per a la cessió dels continguts de la Plataforma d'autodiagnòstic de competències digitals desenvolupada per la Consejería de la Presidencia, Administración Pública e Interior de la Junta de Andalucía pel que fa al fet que el seu ús es produïsca conformement a la finalitat proposada dins de l'àmbit competencial de les altres parts i amb la garantia de confidencialitat que la base de preguntes no es distribuïsca o cedisca a tercers.  
  
3) Compromisos en l'espai de compartició 2: Formació en competències digitals.  
Coordinar-se i compartir continguts de formació presencial i en línia en matèria de noves tecnologies i competències digitals, amb l'objectiu d'evitar duplicitats i garantir una major oferta formativa. La propietat dels nous continguts serà de l'entitat que els haja realitzats.  
  
  
4) Compromisos en l'espai de compartició 3: Certificació de les competències digitals.  
a) Coordinar-se i compartir futurs desenvolupaments de la plataforma de certificació i l'elaboració de noves preguntes d'avaluació de competències digitals que es carreguen en aquesta plataforma amb l'objectiu d'evitar duplicitats i garantir una major diversitat i aleatorietat dels exàmens. La propietat dels nous desenvolupaments i preguntes serà de l'entitat que els haja realitzats.  
b) Desenvolupar el protocol de revisió de preguntes de manera conjunta entre les parts.  
c) Complir les condicions establides per a la cessió dels continguts d'examen de la Plataforma de certificación de competencias digitales desenvolupada per la Consejería de Fomento y Medio Ambiente de la Junta de Castilla y León pel que fa al fet que el seu ús es produïsca conformement a la finalitat proposada dins de l'àmbit competencial de les altres parts i amb la garantia de confidencialitat que la base de preguntes no es distribuïsca o cedisca a tercers.  
d) Indicar, en les referències que es facen a la cessió de la plataforma de certificació de competències digitals per part de la Junta de Castilla y León, que aquesta ha sigut cofinançada amb fons FEDER.  
  
5) Compromisos en l'espai de compartició 4: Iniciatives de divulgació, científiques, pedagògiques i/o tecnològiques.  
Col·laborar activament en la promoció i difusió de les competències digitals, participant en grups de treball per a l'intercanvi de bones pràctiques, presentacions i altres esdeveniments o accions publicitàries que es desenvolupen.  
  
Setena. Règim econòmic  
El finançament del present conveni es durà a terme per cada part amb els seus pressupostos ordinaris de funcionament, i no implicarà increment de la despesa pública, ni disminució dels ingressos d'igual naturalesa, ni comportarà cap mena de compromís pressupostari addicional per a les parts.  
No hi ha compromís econòmic o de despesa de cap de les parts signants ni de les parts-adherides per a l'execució del conveni, mentre les accions a realitzar es troben dins de l'activitat habitual de les entitats.  
  
  
Huitena. Comissió de seguiment  
1) Amb la finalitat d'assegurar un adequat control i seguiment de l'objecte i contingut del present conveni, s'estableix una comissió de seguiment les funcions de la qual seran:  
  
a) Aprovar les accions i operatives concretes a desenvolupar per a donar compliment a l'objecte d'aquest conveni.  
b) Supervisar l'evolució de l'execució de les actuacions incloses en el marc del present conveni, especialment la supervisió dels informes anuals presentats per les parts.  
c) Interpretar el contingut del present conveni i la seua aplicació.  
d) Analitzar les propostes tècniques i de gestió sobre les actuacions en el marc del present conveni i adoptar les decisions que procedisquen.  
  
e) Autoritzar qualsevol cessió que qualsevol de les parts vulga fer de la documentació, continguts i productes generats a través del present conveni.  
f) Proposar possibles modificacions del conveni.  
g) Proposar les condicions de finalització de les activitats que estigueren en marxa , així com les planificades en el supòsit d'extinció del conveni per causa diferent a l'expiració del termini de vigència.  
  
h) Conéixer les sol·licituds d'adhesió posteriors a la signatura del conveni realitzats per les comunitats autònomes i les ciutats autònomes interessades.   
i) Qualssevol altres que s'encaminen al compliment d'aquest conveni o al seu desenvolupament, d'acord amb els interessos de les parts.  
2) La composició d'aquesta comissió serà la següent:  
a) Presidència: amb caràcter rotatori correspondrà a la persona titular de la Dirección General de Telecomunicaciones y Transformación Digital de la Junta de Castilla y León, a la persona titular de la Dirección General de Estrategia Digital de la Junta de Andalucía i a la persona titular de la Direcció General de Tecnologies de la Informació i les Comunicacions de la Generalitat de la Comunitat Valenciana i a la persona titular de cada part-adherida amb posterioritat, per ordre d'adhesió.  
  
La presidència tindrà caràcter semestral i la persona que l'exercisca tindrà vot de qualitat en cas d'empat.  
El primer torn de presidència correspondrà a la Junta de Castilla y León.  
La persona a la qual no corresponga assumir la presidència en el semestre corresponent exercirà el càrrec de vocal.  
  
b) Vocals: a més dels titulars de les direccions generals que no exercisquen amb caràcter rotatori la presidència, seran vocals una persona funcionària designada per cada centre directiu amb competències en les matèries objecte del present conveni per cadascuna de les parts.   
  
c) Secretaria: amb caràcter rotatori i semestral, correspondrà a una persona funcionària que serà designada per cada centre directiu de la comunitat autònoma o ciutat autònoma que subscriga o s'adherisca al present conveni.  
La persona que exercisca la secretaria tindrà veu, però sense vot.   
El primer torn de la secretaria l'exercirà la Junta de Andalucía, el segon el representant de la Junta de Castilla y León i el tercer el representant de la Generalitat de la Comunitat Valenciana, posteriorment correspondrà a cada persona funcionària designada per cada part-adherida, per ordre d'adhesió.   
Els membres de la comissió podran delegar la seua representació i vot en una altra persona de la seua mateixa organització.  
Podran assistir a la comissió com a convidats amb veu, però sense vot, aquelles persones que a cada moment es considere necessari, a proposta de les parts.  
La comissió es reunirà quan ho determinen les parts, almenys dues vegades a l'any, i es constituirà en la primera sessió durant el primer any de vigència del conveni.  
La comissió es regirà, quant al seu funcionament, periodicitat de les reunions i vinculació dels seus acords, pel que es disposa en el capítol II del títol preliminar de la Llei 40/2015, d'1 d'octubre, de règim jurídic del sector públic, que regula el funcionament dels òrgans col·legiats.  
  
  
Novena. Vigència del conveni  
El present conveni entrarà en vigor en el moment de la seua signatura i tindrà una duració de dos anys. En qualsevol moment, abans de la finalització del citat termini, els signants del conveni podran acordar unànimement la seua pròrroga per un període de fins a quatre anys addicionals.  
  
Deu. Causes i efectes de la resolució  
El present conveni podrà resoldre's per alguna de les causes següents:  
a) Per acord unànime de les parts signants d'aquest i de les parts-adherides i per decisió unilateral de qualsevol d'aquestes, a causa de causes justificades que obstaculitzen o impedisquen el compliment dels compromisos assumits, amb denúncia prèvia en forma fefaent amb un termini d'antelació d'un mes.  
b) Per incompliment de les obligacions i compromisos assumits per alguna de les parts.  
En aquest cas, qualsevol de les parts podrà notificar a la part incomplidora un requeriment perquè es complisca en un determinat termini amb les obligacions o compromisos que es consideren incomplits. Aquest requeriment serà comunicat a més a la comissió de seguiment i a les altres parts.   
Si transcorregut el termini indicat en el requeriment persisteix l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni.   
  
c) Pel transcurs del termini de vigència del present conveni sense haver-se acordat la pròrroga d'aquest.  
d) Per decisió judicial declaratòria de la nul·litat del conveni.  
e) Per qualsevol altra causa prevista en altres lleis.  
En el supòsit de resolució del conveni per causa diferent a l'expiració del termini de vigència, les parts, a proposta de la comissió de seguiment, acordaran les condicions de finalització de les activitats que estigueren en marxa, així com de les que estiguen prèviament planificades.  
  
  
Onze. Règim de modificación del conveni  
La modificació del contingut del conveni requerirà acord unànime dels signants, així com de les parts que s'hi adherisquen, amb la proposta previa de la comissió de seguiment.   
  
Dotze. Règim jurídic i resolució de controvèrsies  
El present conveni és de caràcter interadministratiu, d'acord amb el que es preveu en l'article en l'article 47.2.a) de la Llei 40/2015, d'1 d'octubre, i es regeix pel que es disposa en el capítol VI del títol preliminar de la citada llei.   
Les qüestions que pogueren suscitar-se en ocasió de la interpretació, resolució i efectes d'aquest, que no hagen sigut resoltes en el si de la comissió de seguiment, se sotmetran a l'ordre jurisdiccional contencios administratiu, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
  
I per deixar-ne constància i en prova de conformitat, els compareixents signen el present conveni en la data de l'última signatura digital.  
  
El consejero de Fomento y Medio Ambiente  
29 de juliol de 2021   
Juan Carlos Suárez-Quiñones Fernández  
  
El consejero de la Presidencia, Administración Pública e Interior  
16 de juny de 2021   
Elías Bendodo Benasayag  
  
El conseller d'Hisenda i Model Econòmic  
28 de juliol de 2021  
Vicent Soler i Marco  
  
  
ANNEX  
  
Sol·licitud d'adhesió al conveni entre la Consejería de Fomento y Medio Ambiente de la Junta de Castilla y León, la Consejería de la Presidencia, Administración Pública e Interior de la Junta de Andalucía i la Conselleria d'Hisenda i Model Econòmic de la Generalitat de la Comunitat Valenciana per al foment de les competències digitals de la societat  
  
 XXX, XX de XX de XXXX  
  
Sr. / Sra. (nom i càrrec) ?., en representació de (CA)?-  
  
MANIFESTA  
  
Primer  
Que la comunitat autònoma (denominació) ha acordat sol·licitar l'adhesió al conveni entre la Consejería de Fomento y Medio Ambiente de la Junta de Castilla y León, la Consejería de la Presidencia, Administración Pública e Interior de la Junta de Andalucía i la Conselleria d'Hisenda i Model Econòmic de la Generalitat de la Comunitat Valenciana per al foment de les competències digitals de la ciutadania, de XX de XX de 20XX.  
  
Segon  
La voluntat de la comunitat autònoma (denominació), la representació de la qual exerceix, d'adherir-se expressament a totes i cadascuna de les estipulacions del conveni esmentat i assumir les obligacions derivades d'aquest i amb subjecció a les seues estipulacions.  
L'adhesió es realitza en els següents espais de compartició (triar els que procedisca):  
- Espai de compartició 1: Autodiagnòstic de competències digitals.  
  
- Espai de compartició 2: Formació en competències digitals.  
- Espai de compartició 3: Certificació de les competències digitals  
- Espai de compartició 4: Iniciatives de divulgació, científiques, pedagògiques i/o tecnològiques.  
  
Com a prova de la conformitat amb la present sol·licitud d'adhesió al conveni, se subscriu aquest.  
  
Per la comunitat autònoma o ciutat autònoma  
  
(Càrrec)  
  
(Nom)